R. Kaliňák, poslanec: (2004-03-02):
Pán minister pred chvíľou povedal, že pán poslanec, myslím si, že pán Maxon vyberá čísla tak, ako sa mu hodia a že prispôsobuje argumenty podľa toho, ako ich potrebuje dať do svojej obhajoby. Ja som predsa ale počul x-krát, že základom prístupu je tak, ako to funguje v Európskej únii, tak, aby sme sa priblížili našim západným susedom. Notári a notárska komora zhodou okolností sú jednou z organizácií, ktoré sa na Európsku úniu veľmi výrazne podobajú. Ak hovoríme, a tu prídem k tomu argumentu, že jedinou krajinou v Európe, ktorá v zásade akési narušenie princípu numerus clausus má, je Holandsko a myslím si, že sa nemýlim, to je ale už nie kontinentálny systém práva, že, pán minister, Anglicko a Írsko, ale keď hovoríme o Holandsku, tak Holandsko má aj povolené sobáše homosexuálov a tuším, že tam by sme si už príklad brať nemuseli. (Potlesk.) Čiže to je presne asi o tom, že si zoberieme argument tam, kde ho potrebujeme, a použijeme ho tam, kde ho potrebujeme. Buďme ale objektívni a hovorme o skutočných potrebách slovenského notárstva a nevýhodách, ktoré vyplývajú z toho pre slovenských občanov. Poviem konkrétne štyri body, aby som vás dlho nezdržiaval. Bolo povedané, že sa zvýši transparentnosť, ak prerozdeľovanie vecí bude na základe elektronického systému alebo počítačového systému. Položili sme si otázku, aké je dnes? Dnes sa prerozdeľujú spisy notárov na základe dňa úmrtia, je to snáď dátum vypočítateľný? Môžem si ja vypočítať, že chcel by som zomrieť 29. februára napríklad len preto, aby som sa dostal k pánovi doktorovi Doštičkovi na súdne pojednávanie? Veď je to jasne stanovené, na základe dňa úmrtia sa stanovuje sudca, čo je tam netransparentné? (Potlesk.) Ďalej mlčanlivosť. Nie som za to, aby ktorýkoľvek úradník, a k tej zmene došlo v tomto návrhu, zasahoval do závetov občanov. Závet je prísne súkromná vec osoby, ktorá ho spíše. Nejde o množstvo majetku, ktoré v ňom je, to je v poriadku, to si môžu prekontrolovať daňové úrady za života, podstatné je, že žiadny občan asi nemá vôľu, aby bolo dopredu známe, ako sa rozhodol naložiť s majetkom, ktorý dosiahol počas svojho života. A nemá to byť známe ani konkrétnemu úradníkovi na ktorejkoľvek úrovni ministerstva spravodlivosti, poprípade ďalším orgánom, ktorým to tento zákon predpisuje. Najväčšie ohrozenie, ktoré ja vidím, je predovšetkým v tom, že notári sú nositeľom verejnej moci. Notári nie sú podnikatelia, notári majú zakázanú reklamu podobne ako advokáti, nemôžu odmietnuť úkon, ktorý majú predpísaný vo svojej právomoci, ale ak im dovolíme, aby sa úplne otvoril trh a mohli sa voľne pohybovať po celom Slovensku, no schválne, povedzte mi, kde budú najviac situovaní notári? No v malých mestách určite nie. Nebudú viazaní k súdu, stačí iba, aby oznámili notárskej komore, že sa premiestňujú, a tým je to akceptované. Verím, že 90 percent notárov bude v Bratislave. Veľmi by ma zaujímalo, ako budú prebiehať dedičské konania v Gelnici? Tento zákon podobne ako zákon o súdnej reforme si myslím, že by nemal prežiť viac ako jedno hlasovanie v parlamente. Naozaj nie je jeden reálny dôvod, pre ktorý Slovenská republika dnes tak významne potrebuje meniť Notársky poriadok. Môžeme sa o ňom baviť, môžeme diskutovať po dobu dlhšiu, dnes táto vec nie je namieste, hlavne keď Európa smeruje naozaj k tomu, aby notári patrili medzi tie inštitúcie, kde nemá byť regulácia trhom. Ďakujem pekne. (Potlesk.)